Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2022/C 175/05)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene dostupan je u Komisijinoj bazi podataka eAmbrosia.

JEDINSTVENI DOKUMENT

„Bulot de la Baie de Granville”

EU br.: PGI-FR-02319-AM01 – 30.12.2021

ZOI ( ) ZOZP (X)

1. Naziv

„Bulot de la Baie de Granville”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.7. Svježa riba, mekušci i rakovi te proizvodi dobiveni od njih

3.2. Opis proizvoda na koji se odnosi naziv iz točke 1.

„Bulot de la Baie de Granville” vodeni je puž koji pripada vrsti Buccinum undatum. Prodaje se cijeli i u ljušturi:

— živ ili

— spreman za jelo, svjež, pasteriziran ili smrznut.

Može se aromatizirati tijekom pripreme.

Ljuštura je od bijele do tamno smeđe boje ili od zelenkastobijele do tamnozelene, većinom svijetla, ovisno o stupnju prisutnosti algi na površini. Ljuštura ponekad zbog prisutnosti mikroalgi ima crvenkaste mrlje. Tijelo je bijele boje slonovače do žućkastobijele, išarano malim crnim prugama i mrljama.

Promjer puža mjeri se od vrha ljušture do početka njezina otvora. Puževi „Bulot de la Baie de Granville” veličine su od 47 mm do 70 mm. Međutim, jedna pošiljka može sadržavati jedinke manje od 47 mm u udjelu do najviše 8 % i jedinke veće od 70 mm u udjelu do najviše 15 % svih puževa u seriji.

S obzirom na duljinu životnog vijeka puževa potrebnu za postizanje te veličine, često na ljušturi nose morske organizme (vitičari, crvi, Crepidula fornicata) zvane epibionti. Prisutnost epibionata u serijama koje se stavljaju na tržište sa ZOZP-om „Bulot de la Baie de Granville” ograničena je na 25 % jedinki. Udio se procjenjuje uzimajući u obzir jedinke sa znatnom količinom epibionata, a taj se kriterij definira s pomoću fotografija.

Puževi „Bulot de la Baie de Granville” imaju miris joda, mora i algi. Nakon pripreme puževi „Bulot de la Baie de Granville” imaju nježnu teksturu, osjetno su vlažni te imaju okus joda, mora i lješnjaka. Može biti lagano hrskav zbog prisutnosti malih sedimenata ili komadića školjki. Nema ni okus ni miris mulja.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

–

3.4. Posebni proizvodni postupci koji se moraju provesti na definiranom zemljopisnom području

Puževi „Bulot de la Baie de Granville” ulovljeni su i iskrcani na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

–

3.6. Posebna pravila za označivanje proizvoda na koji se odnosi registrirani naziv

Svaka jedinica pakiranja puževa sa ZOZP-om sadržava sljedeće:

— Naziv „Bulot de la Baie de Granville” ispisan vidljivim, čitljivim i neizbrisivim slovima koja su širinom i visinom veća od slova svih ostalih oznaka na etiketi;

— Simbol ZOZP-a Europske unije u blizini prodajnog naziva.

4. Sažeta definicija zemljopisnog područja

Zemljopisno područje puževa „Bulot de la Baie de Granville” sastoji se od:

— ribolovne zone na moru;

— zone za iskrcaj.

Ribolovna zona:

Puževi „Bulot de la Baie de Granville” love se zapadno od poluotoka Cotentin u obalnom području koje se proteže od luke Goury na sjeveru do općine Champeaux na jugu. Lovi se u obalnom pojasu do najviše 30 nautičkih milja od točaka za iskrcaj.

Zona za iskrcaj:

Obuhvaća sve obalne općine koje se nalaze između luke Goury na sjeveru i općine Champeaux na jugu. Sastoji se od sljedećih općina departmana la Manche:

Cijele općine:

Agon-Coutainville; Annoville; Barneville-Carteret; Baubigny; Blainville-sur-Mer; Bréhal; Bretteville-sur-Ay; Bréville-sur-Mer; Bricqueville-sur-Mer; Carolles; Champeaux; Coudeville-sur-Mer; Créances; Donville-les-Bains; Flamanville ; Geffosses; Granville; Hauteville-sur-Mer; La Haye; Héauville; Heugueville-sur-Sienne; Jullouville; Lessay; Lingreville; Les Moitiers-d’Allonne; Montmartin-sur-Mer; Orval sur Sienne; Les Pieux; Pirou; Port-Bail-sur-Mer; Regnéville-sur-Mer; Le Rozel; Saint-Georges-de-la-Rivière; Saint-Germain-sur-Ay; Saint-Jean-de-la-Rivière; Saint-Pair-sur-Mer; Siouville-Hague; Surtainville; Tourville-sur-Sienne; Tréauville.

Dijelovi općina: La Hague i Gouville-sur-Mer.

5. Povezanost sa zemljopisnim područjem

Posebnosti zemljopisnog područja

Područje zaljeva Granville posebno je po jakoj amplitudi plime (srednje veličine od 10,5 m) i snažnom povlačenju mora tijekom oseke. Kretanje vode tijekom ciklusa u zaljevu Granville stvara plimne struje brzine do 2 čvora.

Silina morske struje uzrokuje znatnu disperziju vodenih nanosa, a voda se okomito stalno miješa (nema stratifikacije).

Zbog znatnog miješanja voda do kojeg dolazi zbog strujanja plime i oseke te valova manja je razlika u temperaturi vode s obzirom na godišnja doba te iznosi oko 10 °C. Srednja temperatura ljeti iznosi 17 °C, a zimi 8 °C.

Zahvaljujući snažnim strujama i visokoj amplitudi plime vodene mase stalno se obnavljaju vodom s pučine koja je izvrsne kvalitete i svježe temperature.

Dubina zaljeva Granville relativno je homogena te se dubine veće od 50 m nalaze tek na udaljenosti većoj od 30 nautičkih milja od luka na zapadnoj obali poluotoka Cotentin.

To je područje bogato ostacima školjaka uz vrlo malu prisutnost sedimenta mulja (sitni sediment).

Klima zapadne obale poluotoka Cotentin umjerena je oceanska (godišnji temperaturni prosjek od 11,4 °C) te na nju uvelike utječe strujanje svježeg i vlažnog zraka s Atlantika.

Nadalje, to je obalno područje posebno zbog konfiguracije obale, koja je većinom izložena vjetrovima sa zapada i pretežno pjeskovitog tipa, osim na krajnjem sjeveru i jugu, zbog čega ribarska plovila teško pronalaze zaklon i mjesto za spuštanje. Zbog potrebe za raspodjelom plovila za lov morskih puževa uzduž obalnog područja i okolišnih čimbenika:

— na obali su raspoređena brojna skladišta i mjesta za iskrcaj,

— ribolovna su plovila mala (< 12 m), čime se olakšava njihovo izvlačenje na obalu ili nasukavanje.

Puž je dio tradicionalne prehrane lokalnog stanovništva obale Normandije. Skupljali su se ručno ili grabljama tijekom oseke (A. LOCARD, Manuel Pratique d’Ostréiculture, 1900 et L. JOUBIN Études sur les Gisements de Coquilles Comestibles des Côtes de France – La presqu’île du Cotentin ; Bulletin de l’Institut Océanographique, 1911). Upotrebljavali su se izravno za prehranu ili kao mamac za ribolov cjenjenije ribe, kao što je bakalar.

Tijekom prve polovine 20. stoljeća artizanalni ribolov vršama, povlačnim mrežama ili dredžama, što su bile vrlo prisutne tehnike na području zaljeva Granville, omogućavao je i usputni ulov puževa tijekom oseke.

Od sredine 20. stoljeća razvile su se specijalizirane tehnike. J. LE DANTEC izvješćuje 1947. o usmjerenom lovu puževa, „koje ribarski čamci love vršama u blizini obale” (Revue officielle des travaux des pêches maritimes, 1947.–1949. – svezak XV.FASC. 1.–4. br. 54–60).

Do procvata profesionalnog lova puževa „Bulot de la Baie de Granville” došlo je u drugoj polovini 20. stoljeća zahvaljujući pojavi opreme kojom se omogućio ulov većih količina. Stoga je ta djelatnost postala stručna, specifična i isplativa. Od specifične opreme upotrebljavaju se npr. vrše za hvatanje puževa i otvoreni spremnici za njihov prijevoz.

Radi očuvanja resursa i obrtničke naravi ribolova vršama 1985. uveden je sustav za upravljanje resursima (veličina plovila, vrste motora, vremenski raspored lova...) za puževe koji se love u zaljevu Granville.

Posebnost proizvoda

„Bulot de la Baie de Granville” morski je puž vrste Buccinum undatum. Karakterističan je po:

— činjenici da se kao proizvod pojavljuje zajedno s ljušturom;

— svježini;

— veličine su od 47 mm do 70 mm s time da je manje od 15 % puževa veće od 70 mm, a manje od 8 % manje od 47 mm;

— pri degustaciji: nepostojanje ili male količine sedimenta, okus mora, joda, algi i lješnjaka, odsustvo mirisa i okusa mulja.

Uzročna povezanost

Povezanost proizvoda „Bulot de la Baie de Granville” sa zemljopisnim područjem temelji se na njegovoj utvrđenoj kvaliteti i ugledu.

Kao prvo, njegova kvaliteta proizlazi iz međudjelovanja značajki zemljopisnog područja te znanja i vještina ribara.

Prirodni uvjeti u zaljevu Granville (dubina, visoka amplituda plime, kvaliteta i temperatura vode) pogodni su za razvoj hladnomorske vrste Buccinum undatum.

Ribari su prilagodili svoje prakse značajkama područja. Zbog visoke amplitude plime luke su dostupne samo za trajanja plime. Vrijeme polaska i povratka ribara uvjetovano je poludnevnom izmjenom plime i oseke te se ribolovna djelatnost ne može obavljati dulje od 16 sati.

Puževi „Bulot de la Baie de Granville” atraktivan su proizvod jer su zbog kratkotrajnog ribolova svježi i živi te zbog organoleptičkih svojstava koja imaju zahvaljujući:

— tzv. blagom ribolovu vršama, kojim se sprečava mogućnost lomljenja ljušture ili miješanja s morskim sedimentom te omogućuje izvlačenje cijelog i živog puža,

— odabiru ribolovnih područja, razvrstavanju i čišćenju koje provode ribari, čime se omogućuje uklanjanje ostataka mamaca i sedimenta,

— lokalnom, redovitom i uravnoteženom iskorištavanju ribolovnog područja, koje omogućuje pouzdan i stabilan ulov,

— skladištenju u otvorene spremnike, zbog čega puževi ostaju živi i cijeli do njihova stavljanja na tržište u svježem obliku ili njihove pripreme.

Blagi klimatski uvjeti također pridonose čuvanju živih puževa bez leda od vađenja iz vode do iskrcaja.

Naposljetku, vrsta sedimentnog dna pridonosi kvaliteti okusa puževa „Bulot de la Baie de Granville”. Sediment muljevitog tipa, koji je poznat po tome da umanjuje organoleptička svojstva puževa (taman vanjski izgled, miris i okus mulja), gotovo ne postoji.

Zahvaljujući visokom ugledu koji već desetljećima uživa među lokalnim stanovništvom, koji je od 1980-ih još povećan razvojem ribarstva, zaljev Granville postao je francusko središte za lov puževa i njegovo stavljanje na tržište u tradicionalnom obliku, tj. cijelog.

Zahvaljujući modi degustacije plata s plodovima mora i zbog razvoja prodaje puževa u termički obrađenom obliku, stavljanje na tržište puževa „Bulot de la Baie de Granville” pridonijelo je povećanju potrošnje tih puževa na nacionalnoj razini i ugleda zaljeva Granville. Dokaz o ugledu puževa „Bulot de la Baie de Granville” među poznavateljima čini samo podrijetlo naziva bulot. Naime, do 1990-ih službeni naziv za prodaju tih mekušaca bio je buccin, ali je proizvod bio poznatiji pod nazivom bulot, koji dolazi iz Normandije. Njegova upotreba proširila se razvojem prodaje te je naziv bulot postao služben i paralelno se upotrebljavao s nazivom buccin. Komercijalna upotreba punog naziva „Bulot de la Baie de Granville” naknadno se razvila kako bi se informiralo potrošače i naglasila vrijednost puževa iz zaljeva Granville.

Ugled puževa „Bulot de la Baie de Granville” nadišao je okvire struke i regionalnu razinu zahvaljujući tisku za širu javnost i televizijskim emisijama. Jedna od njih je emisija „Thalassa”, posvećena morskim temama, u kojoj se u svibnju 1996. emitirala reportaža pod nazivom „Pužari u Granvilleu, reportaža o posebnoj vrsti ribolova: lov puževa u zaljevu Granville”.

Podrijetlo „Baie de Granville” otada čini istinsko jamstvo kvalitete, kao što je vidljivo u mjesečniku „Terra Eco” iz veljače 2013., u kojem se u pogledu nacionalne i europske dimenzije potrošnje proizvoda „Bulot de la Baie de Granville” navodi da se: „puževi iz zaljeva Granville, poznati po svojoj svježini i okusu bez ostataka mulja, izvoze u cijelu Francusku i susjedne europske zemlje”.

Najljepšu televizijsku pohvalu proizvodu „Bulot de la Baie de Granville” uputio je poznati kulinarski stručnjak Guy Martin, koji je 2014. u emisiji „Epicerie Fine” televizijske mreže TV5 Monde posvećenoj školjkama iz Normandije izjavio: „Puževa ima svugdje, no trebalo bi birati puževe ,Bulot de la Baie de Granville’ jer oni predstavljaju jednu regiju, jedno umijeće i, usuđujem se reći, jedno podneblje, jedno more...”

Upućivanje na objavu specifikacije

https://info.agriculture.gouv.fr/gedei/site/bo-agri/document_administratif-757e6893-2c06-411d-ad49-3c0dcc5363a5

(1) SL L 179, 19.6.2014., str. 17.